ดีเดย์ พ.ย.ปล่อยกู้บ้าน70ปี
ธอส. เตรียมปล่อยกู้บ้านผ่อน 70 ปี ดีเดย์ พ.ย. นี้ วงเงิน 1 หมื่นล้านบาท
24 ก.ย. 2563

นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) กล่าวว่า เตรียมเสนอคณะกรรมการธนาคาร ในวันที่ 22 ต.ค. นี้ เพื่อพิจารณาการออกสินเชื่อ Two-GEN หรือผลิตภัณฑ์ที่เปิดโอกาสให้เลือกผ่อนชำระได้ 2 generation หรือยาวนานสูงสุดถึง 70 ปี วงเงิน 10,000 ล้านบาท โดยคาดว่าจะสามารถปล่อยกู้ได้ภายในเดือน พ.ย. 2563
ทั้งนี้ ธอส. ต้องทำรายละเอียดเพื่อเสนอกระทรวงการคลัง และธนาคารแห่งประเทศไทย (ธปท.) เกี่ยวกับหลักเกณฑ์การปล่อยกู้ เพราะว่าเป็นการกู้ร่วม ซึ่งบุคคลที่กู้ร่วมยังไม่มีรายได้ โดยเบื้องต้นจะให้บิดาหรือมารดาเป็นผู้กู้หลัก และมีทายาท อายุตั้งแต่ 20 ปีขึ้นไป หรือศึกษาระดับปริญญาตรี เป็นผู้กู้ร่วม
นายฉัตรชัย กล่าวว่า ยืนยันว่าสินเชื่อตัวนี้ไม่ได้เป็นการสร้างภาระให้ผู้กู้เป็นหนี้แบบนิรันดร แต่เป็นการช่วยให้ผู้มีรายได้น้อยและปานกลางมีที่อยู่อาศัยเร็วขึ้น มีทรัพย์สินเป็นของครอบครัว และจะมีการให้ทางเลือกลูกค้าสามารถปรับโครงสร้างหนี้ได้ เพื่อป้องกันไม่ให้ดอกเบี้ยท่วมเงินต้น
เบื้องต้นจะปล่อยกู้ต่อราย 1.5-1.8 ล้านบาท โดยการประเมินจะมีภาระการผ่อนชำระเดือนละ 2,000 บาท ซึ่งลดลงจากปัจจุบันอยู่ที่ 5,600 บาทต่อเดือน และต้องเป็นการกู้ใหม่เท่านั้นไม่ใช่การปรับโครงสร้างหนี้ (รีไฟแนนซ์) ซึ่งเหมาะกับคนหาเช้ากินค่ำแต่อยากมีบ้านเป็นของตัวเอง
โดย ธอส. ได้เตรียมออกสลากออมทรัพย์ชุดใหม่ ชื่อชุด "สลากเกร็ดดาว" หน่วยละ 5,000 บาท วงเงิน 20,000 ล้านบาท อายุ 2-3 ปี เพื่อมารองรับการปล่อยสินเชื่อดังกล่าว โดยคาดว่าจะเริ่มเปิดจำหน่ายได้ภายในสิ้นปี 2563 ส่วนผลตอบแทนต้องพิจารณาให้เหมาะสม เพื่อให้สามารถนำเงินไปปล่อยกู้สินเชื่อ Two-GEN ได้ในระดับที่ไม่สูงเกินไป